[{"text_idx": "#000002", "text": "Rwy\u2019n gwrthod talu fy ffi drwydded nes bod darlledu yn cael ei ddatganoli"}, {"text_idx": "#000003", "text": "Yn yr erthygl hon mae Cadeirydd Cymdeithas yr Iaith Gymraeg yn gwneud yr achos dros ddatganoli darlledu i Gymru"}, {"text_idx": "#000004", "text": "Mae rhywbeth mawr o\u2019i le ar y cyfryngau yng Nghymru."}, {"text_idx": "#000005", "text": "Mae cipolwg ar ystadegau moel y sefyllfa yn adrodd cyfrolau."}, {"text_idx": "#000006", "text": "Mae yna doriadau o 40% i gyllideb S4C ers 2010. Mae\u2019r oriau darlledu hynny gan ITV Cymru, nad sydd yn rhaglenni newyddion, lawr o bedair awr yr wythnos i awr a hanner. Ymhellach, parhau mae\u2019r ansicrwydd ynghylch beth fydd cyllideb S4C. A hyn er gwaethaf ymrwymiad y Ceidwadwyr i \u201cddiogelu arian ac annibyniaeth olygyddol S4C\u201d. Yn ddiamau, allwn ni ddim parhau a\u0302 chyfundrefn sy\u2019n golygu trafodaethau blynyddol gan Weinidogion yn Llundain am dynged ein hunig sianel deledu Gymraeg."}, {"text_idx": "#000007", "text": "Ar yr un pryd, rydym wedi gweld twf anferthol yn y cyfryngau Saesneg ac Eingl-Americanaidd sy\u2019n cael eu darlledu yng Nghymru dros y degawdau diwethaf \u2013 o bedair sianel deledu Saesneg eu cyfrwng i dros 400 heddiw."}, {"text_idx": "#000008", "text": "Fodd bynnag, 35 mlynedd ers sefydlu S4C dim ond un sianel deledu Gymraeg ac un orsaf radio Gymraeg genedlaethol sy\u2019n cael eu darlledu, ac mae llai o gynnwys Cymreig a Chymraeg ar ein sgriniau ac ar ein tonfeddi radio nag oedd deng mlynedd yn o\u0302l. Mae cynnwys Cymreig a Chymraeg ar radio masnachol wedi disgyn gyda chwmni\u0308au mawrion yn prynu mentrau cymunedol a chwmni\u0308au bychain, megis Radio Ceredigion, ac wedyn yn torri yn o\u0302l yn sylweddol ar y cynnwys lleol a Chymraeg."}, {"text_idx": "#000012", "text": "Rydym yn dioddef oherwydd bod gyda ni farchnad ddarlledu Brydeinig sy\u2019n cael ei rheoli, neu i fod yn fwy cywir, sydd ddim yn cael ei rheoli, gan Ofcom, er lles elw cwmni\u0308au \u2013 sgil effaith hyn yw diffyg darpariaeth am Gymru a thrwy gyfrwng y Gymraeg. Diolch byth am fentrau fel Radio Beca sydd wedi mynd ati i roi\u2019r cyfrwng yn o\u0302l yn nwylo pobol Cymru ac yng ngofal cymunedau Cymru."}, {"text_idx": "#000013", "text": "Rydym wedi cyhoeddi papur trafod Darlledu yng Nghymru II sy\u2019n amlinellu cynigion posibl i wella\u2019r sefyllfa."}, {"text_idx": "#000014", "text": "Yn gryno, rydym yn dadlau bod angen datganoli darlledu er mwyn sefydlu strwythur llawer mwy cymunedol i\u2019n cyfryngau a normaleiddio ac ehangu cynnwys Cymraeg a Chymreig. Awgrymwn y dylid sefydlu Awdurdod Darlledu Cymru, yn lle Awdurdod S4C ac Ofcom; byddai\u2019r corff newydd yn rheoli\u2019r holl sbectrwm darlledu gyda swyddogaeth a phwerau penodol i normaleiddio defnydd y Gymraeg ar bob platfform a gwella plwraliaeth."}, {"text_idx": "#000015", "text": "Mae\u2019r cyhoedd gyda ni. Darganfu pwyllgor trawsbleidiol Comisiwn Silk, a sefydlwyd gan Lywodraeth Prydain ei hunan, bod 60% o bobl Cymru o blaid datganoli darlledu yn ei gyfanrwydd i Gymru. Argymhellodd y Comisiwn ddatganoli S4C yn unig i Gymru; gyda nifer o sefydliadau eraill yn gofyn am fynd yn bellach."}, {"text_idx": "#000016", "text": "Mae\u2019r achos dros ddatganoli darlledu i Gymru yn un cyfiawn ac yn ennyn cefnogaeth y cyhoedd."}, {"text_idx": "#000017", "text": "Mae\u2019n hen bryd i ni wneud rhywbeth am hyn ac mae\u2019r ymgyrch ar gerdded. Mae Cymdeithas yr Iaith Gymraeg ar hyn o bryd yn cwrdd a\u0302 nifer fawr o Aelodau Seneddol ac Aelodau Cynulliad i osod ein dadl, gyda chefnogaeth yn dod o lefydd annisgwyl ambell waith. Law yn llaw a\u0302 hyn mae nifer ohonom yn gwrthod talu ein trwyddedau teledu nes bod datganoli darlledu. Gallwch chi ymuno a\u0302\u2019r boicot drwy fynd yma.\nO ddiffyg presenoldeb y Gymraeg ar radio masnachol, teledu lleol a\u2019r toriadau difrifol i S4C i\u2019r diffyg cynnwys Cymreig yn y cyfryngau, mae\u2019n glir nad yw Llundain yn rheoli\u2019r cyfryngau er budd pobl Cymru. Mae angen i\u2019r penderfyniadau dros y cyfryngau yng Nghymru gael ei wneud gan bobl Cymru. Mae\u2019n bryd datganoli darlledu. Ond dagrau pethau yw y bydd rhaid i ni frwydro amdano. Felly, un dewis sydd, torchwn ein llewys."}, {"text_idx": "#000018", "text": "Mae\u2019r erthygl hon yn rhan o gyfres wythnos o hyd am faterion ynghylch y cyfryngau. Mae grw\u0302p polisi cyfryngau\u2019r Sefydliad Materion Cymreig yn cynnal ei drydydd Uwch-Gynhadledd Cyfryngau yng Nghaerdydd ar 29ain Mawrth. Gallwch chi ddod o hyd i fanylion archebu yma."}, {"text_idx": "#000020", "text": "One thought on \u201cRwy\u2019n gwrthod talu fy ffi drwydded nes bod darlledu yn cael ei ddatganoli\u201d"}, {"text_idx": "#000025", "text": "Sign up to receive a daily welsh agenda article and our latest news and events"}, {"text_idx": "#000026", "text": "The IWA gratefully acknowledges the financial support of the Books Council of Wales for the welsh agenda."}]